สกัดเดย์เทรดสั่งบล.โชว์ตัวผ่านเว็บไซต์
สมาคม บล.เสนอ ก.ล.ต.ตลาดหลักทรัพย์ สั่งโบรกเกอร์เปิดตัวว่ามีพอร์ตเดย์เทรดบนเว็บไซต์
11 มิ.ย. 2555

สมาคม บล.เสนอ ก.ล.ต.ตลาดหลักทรัพย์ สั่งโบรกเกอร์เปิดตัวว่ามีพอร์ตเดย์เทรดบนเว็บไซต์
นางภัทธีรา ดิลกรุ่งธีระภพ นายกสมาคมบริษัทหลักทรัพย์ (บล.) เปิดเผยว่า สมาชิกสมาคมได้ข้อสรุปร่วมกันในการหาแนวทางสร้างความโปร่งใสเกี่ยวกับการดูแลพอร์ตลงทุนของโบรกเกอร์เพื่อสร้างความมั่นใจให้กับผู้ลงทุน โดยจะให้โบรกเกอร์ที่มีพอร์ตลงทุนแบบซื้อขายแบบระยะสั้น (เดย์เทรด) ต้องประกาศบนเว็บไซต์ของบริษัทเพื่อให้ลูกค้าทราบว่าบริษัทมีพอร์ตลงทุนแบบเดย์เทรด 
แนวทางดังกล่าวเป็นหนึ่งในเกณฑ์คุณภาพที่สมาคมจะนำเข้าเสนอต่อการประชุมร่วมกับสำนักงานกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทยที่จะมีขึ้นในเดือน มิ.ย.นี้
สำหรับที่มาของการกำหนดแนวทางดูแลดังกล่าวเพื่อสร้างความชัดเจนและความมั่นใจเพราะนักลงทุนมีความเชื่อและความรู้สึกว่าพอร์ตลงทุนของโบรกเกอร์ซื้อขายในลักษณะที่แข่งกับผู้ลงทุนรายย่อย และมีข้อได้เปรียบจากการลงทุน
ทั้งนี้ ส่วนผลของการเปิดเผยแล้วจะทำให้มีผู้ลงทุนตัดสินใจไม่เทรดผ่านโบรกเกอร์แห่งนั้นหรือไม่ก็อาจเป็นเรื่องที่เกิดขึ้นได้ ซึ่งโบรกเกอร์ต่างเห็นด้วยกับแนวทางดังกล่าว
“ไม่ใช่ทุกโบรกเกอร์จะมีพอร์ตเดย์เทรด โดยมีพอร์ตลงทุนเพื่อการลงทุนระยะยาว รวมถึงมีเพื่อรองรับการทำธุรกรรมใบสำคัญแสดงสิทธิอนุพันธ์ (DW) และพอร์ตที่มีอยู่ก็ถือว่ามีข้อดีในการช่วยสร้างสภาพคล่อง แต่ไม่ควรมีขนาดใหญ่เกินไปจนอาจสร้างปัญหาได้ ปัจจุบันสัดส่วนลงทุนของโบรกเกอร์อยู่ที่ระดับกว่า 10% ของมูลค่าซื้อขายทั้งตลาด ไม่ได้สูงมาก แต่ควรรักษาระดับไม่ให้โตไปมากกว่านี้” นางภัทธีรา กล่าว